Uruguay ni nchi ya Amerika Kusini upande wa mashariki ya bara kando ya Atlantiki. Uruguay ni kati ya nchi ndogo kabisa za Amerika Kusini pamoja na Surinam. Imepakana na Brazil na Argentina. Sehemu kubwa ya mipaka ya nje ni maji: mdomo mpana wa mto Rio de la Plata uko upande wa kusini-magharibi na Atlantiki upande wa kusini-mashariki. Mji mkuu ni Montevideo wanapoishi zaidi ya nusu ya wakazi wote wa nchi (1,900,000 kati ya 3,325,000 hivi). Wakazi wengi (90.7%) wana asili ya Ulaya, hasa Hispania na Italia. Wenye asili ya Afrika ni 4.8% na Waindio 2.4% tu. Lugha rasmi na ya kawaida ni Kihispania. Upande wa dini, nchi haina dini rasmi. Wakazi wengi (54.7%) ni Wakristo, hasa wa Kanisa Katoliki (45.7%).